Шетелдік компаниялардың филиалдарымен

және өкілдіктерімен операциялар бойынша

баланстық шоттардағы қалдықтар туралы

мәліметтер нысанына

қосымша

Әкімшілік деректер нысанын толтыру бойынша түсіндірме

Шетелдік компаниялардың филиалдарымен және өкілдіктерімен операциялар бойынша баланстық шоттардағы қалдықтар туралы мәліметтер

(индексі – 700-DF, кезеңділігі – ай сайын)

1-тарау. Жалпы ережелер

1. Осы түсіндірме «Шетелдік компаниялардың филиалдарымен және өкілдіктерімен операциялар бойынша баланстық шоттардағы қалдықтар туралы мәліметтер» әкімшілік деректер жинауға арналған нысанын (бұдан әрі – Нысан) толтыру бойынша бірыңғай талаптарды айқындайды.

2. Нысан «Қазақстан Республикасының Ұлттық Банкі туралы» Қазақстан Республикасы Заңының 15-бабы екінші бөлігінің 69) тармақшасына сәйкес әзірленді.

3. Нысан ай сайын жасалады, айдың соңғы жұмыс күнінің соңындағы жағдай бойынша толтырылады.

4. Нысанға басшы немесе есепке қол қою функциясы жүктелген адам және орындаушы қол қояды.

2-тарау. Нысанды толтыру бойынша түсіндірме

5. Нысанда Нормативтік құқықтық актілерді мемлекеттік тіркеу тізілімінде № 6793 болып тіркелген Қазақстан Республикасы Ұлттық Банкі Басқармасының 2011 жылғы 31 қаңтардағы № 3 қаулысымен бекітілген Екінші деңгейдегі банктердегі, ипотекалық ұйымдардағы, «Қазақстанның Даму Банкі» акционерлік қоғамындағы және Қазақстан Республикасының бейрезидент- банктерінің филиалдарындағы бухгалтерлік есептің үлгі шот жоспарының (бұдан әрі – Үлгі шот жоспары) респондентте өз қызметін Қазақстан Республикасының аумағында жүзеге асыратын және мынадай экономика секторларында Қазақстан Республикасының бейрезиденттеріне жататын шетелдік компаниялардың филиалдарымен және өкілдіктерімен қатынастар бойынша талаптардың немесе міндеттемелердің болуын көрсететін бірінші немесе екінші сыныпты шоттарының баланстық шоттарындағы қалдықтар туралы мәліметтер көрсетіледі:

басқа қаржы ұйымдары – «5» коды;

мемлекеттік қаржылық емес ұйымдар – «6» коды;

мемлекеттік емес қаржылық емес ұйымдар – «7» коды;

үй шаруашылықтарына қызмет көрсететін коммерциялық емес ұйымдар – «8» коды.

6. 1, 2, 3 және 4-жолдар «Қазақстан Республикасы Ұлттық Банкінің веб-порталы» ақпараттық жүйесінде пайдаланылатын анықтамалықтарға сәйкес толтырылады:

1-жолда «Қазақстан Республикасы Ұлттық Банкінің веб-порталы» ақпараттық жүйесіндегі анықтамалықтан таңдалатын тізімнен Үлгі шот жоспарының төрт таңбалы шот нөмірі көрсетіледі;

2-жолда шетелдік компания филиалының немесе өкілдігінің резиденттік коды көрсетіледі;

3-жолда бас компанияның экономика секторына сәйкес келетін шетелдік компания филиалының немесе өкілдігінің экономика секторының коды көрсетіледі;

4-жолда валюталар тобының коды көрсетіледі.

7. 5-жолда үтірден кейін екі таңбалы сан форматында теңгедегі сома көрсетіледі.

8. 5-жолда нөлдік емес мән болған кезде 1-жолда көрсетілген әрбір шот үшін 2, 3 және 4-жолдарда мәндерді толтыру міндетті болып табылады.

9. Деректер болмағанда кезде мәліметтер ұсынылмайды.